b"\n_START_ARTICLE_\nSon Santjoan\n_START_SECTION_\nConstruccions\n_START_PARAGRAPH_\nLes cases de la possessi\xc3\xb3 estan edificades en dos cossos rectangulars paral\xc2\xb7lels, entre els quals se situa la clastra, de forma rectangular i configurada com una extensa carrera. A la seva esquerra s\xe2\x80\x99hi arrengleren les cases o habitatges, mentre que a la dreta hi ha estances agr\xc3\xadcoles. Al centre un garrover ornamenta l\xe2\x80\x99espai. Un mur uneix ambd\xc3\xb3s blocs i s\xe2\x80\x99orienta al nord-oest. L'altre costat resta obert. En el mur s\xe2\x80\x99hi obre el portal for\xc3\xa0, d\xe2\x80\x99arc rebaixat, amb la data de 1836 inscrita. Les parets mestres s\xc3\xb3n de pedres en verd amb cantonades i obertures de carreu de mar\xc3\xa8s. Predomina la coberta de teulada a doble vessant de teula \xc3\xa0rab. Les fa\xc3\xa7anes estan referides amb morter de cal\xc3\xa7, ennegrit per la humitat i el pas del temps, i deixen el carreu a la vista. La construcci\xc3\xb3 actual data, b\xc3\xa0sicament, dels segles XVIII-XIX, malgrat presentar elements anteriors._NEWLINE_Dins la clastra un portal de llinda defineix l\xe2\x80\x99acc\xc3\xa9s al que \xc3\xa9s coneguda com a casa del pastor; mostra un interior amb coberta de volta de can\xc3\xb3. A l\xe2\x80\x99extrem de l\xe2\x80\x99edificaci\xc3\xb3, hi ha les cases que eren antigament dels senyors. Tenen al\xc3\xa7at de dues plantes i el portal for\xc3\xa0, d\xe2\x80\x99arc de mig punt, se situa davall una porxada m\xc3\xa9s moderna; hi ha tamb\xc3\xa9 dues finestres atrompetades. De l\xe2\x80\x99interior, destaca un pilar octogonal que aguanta una j\xc3\xa0ssera, ajudat a la dreta per un altre pilar, embegut en el mur. Un portal de llinda condueix a la cuina, que conserva la pica antiga; a l\xe2\x80\x99esquerra de l\xe2\x80\x99entrada a la cuina, una curiosa estrella mostrejada, amb calat, permetia controlar visualment l\xe2\x80\x99entrada. A la part superior de la casa, damunt el porxo, hi ha un rellotge de sol, amb la data de 1836 i les inicials BP._NEWLINE_Separat de les cases principals, davant l\xe2\x80\x99esplanada davantera, al nord, hi dos molins de vent i un gran safareig; el mol\xc3\xad de l\xe2\x80\x99esquerra \xc3\xa9s de torre de secci\xc3\xb3 circular, sobre un cintell, que antigament era fariner. El de la dreta, amb torre quadrada, era per a extreure aigua. A l\xe2\x80\x99esquerra, hi ha els dos arcs escarsers, amples, de les cotxeres, el segon dels quals apareix modificat."